Document ID: 31997L0045

Kahekümne esimene komisjoni direktiiv 97/45/EÜ,
14. juuli 1997,
millega kohandatakse tehnika arengule liikmesriikides kosmeetikatoodete kohta vastuvõetud õigusaktide ühtlustamist käsitleva direktiivi 76/768/EMÜ II, III, VI ja VII lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ, [1] viimati muudetud komisjoni direktiiviga 97/1/EÜ, [2] eriti selle artikli 8 lõiget 2,
olles nõu pidanud kosmeetika teaduskomiteega
ning arvestades, et:
olemasolevate teaduslike andmete alusel on polüaromaatsete süsivesinike sisalduse tase puhastatud kivisöetõrvas samas suurusjärgus kui polüaromaatsete süsivesinike tase töötlemata kivisöetõrvas; mitmed uuringud on näidanud, et kivisöetõrvaga kokkupuutumisel lähevad polüaromaatsed süsivesinikud naha sisse, mis võib põhjustada naha ja organismi kartsinogeneesi; paljud polüaromaatsed süsivesinikud on genotoksilised kantserogeenid, mille tõttu ei saa kindlaks määrata ohutut taset ning töötlemata ja puhastatud kivisöetõrva kasutamine kosmeetikatoodetes tuleks keelata;
kosmeetikatööstuse esitatud andmetel põhinev bensetooniumkloriidi uus toksikoloogiline hinnang näitab, et rahuldav ohutusvaru on olemas, kui seda kasutatakse üksnes säilitusainetes piiratud kogustes ja see puutub nahaga kokku lühikese aja jooksul;
kõige uuemate teadus- ja tehnikauuringute alusel võib oktüülmetoksütsinnamaati kasutada UV-filtrina kosmeetikatoodetes;
käesolevas direktiivis ettenähtud meetmed on kooskõlas kosmeetikatoodete sektoris tehniliste kaubandustõkete kõrvaldamist käsitlevate direktiivide tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ muudetakse lisa kohaselt.
Artikkel 2
1. Liikmesriigid võtavad vajalikud meetmed, millega tagatakse, et lisas ettenähtud ainete puhul ei vii ühenduses registrisse kantud tootjad ega importijad alates 1. juulist 1998 turule tooteid, mis ei vasta käesoleva direktiivi nõuetele.
2. Liikmesriigid võtavad vajalikud meetmed, millega tagatakse, et lõikes 1 nimetatud tooteid, mis sisaldavad lisas ettenähtud aineid, ei müüda ega tarnita muul viisil lõpptarbijale pärast 30. juunit 1999.
Artikkel 3
1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 30. juunil 1998. Liikmesriigid teatavad neist viivitamata komisjonile.
Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 4
Käesolev direktiiv jõustub kolmandal päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 14. juuli 1997

Labels: 3
7
1
15